
Бүген Казанда Идел буе дәүләт физик культура, спорт һәм туристлык академиясендә Бөтенроссия укучылар фән олимпиадасы җиңүчеләрен һәм призерларын хөрмәтләү тантанасы булды. Чарада ТР Президенты вазифаларын вакытлыча башкаручы Рөстәм Миңнеханов, ТР Премьер-министры урынбасары - мәгариф һәм фән министры Энгель Фәттахов һәм башкалар катнашты.


Быел олимпиаданың йомгаклау этабында республика данын 191 укучы яклады. җиңүчеләр һәм призерлар саны 109 кеше тәшкил итте, бу былтыргы белән чагыштырган вакытта 36га күбрәк. Татарстан Республикасы гомумкоманда зачетында Мәскәү белән Санкт-Петербургтан гына калышып, өченче урынны биләде.


"Соңгы елларда мәгариф системасына бик күп акча салдык, - дип белдерде Рөстәм Миңнеханов. - Әлеге системалы эш үз нәтиҗәләрен бирә". Ул "зур тырышлык белән әлеге дәрәҗәгә ирешкән" олимпиада җиңүчеләрен котлады. ТР Президенты вазифаларын вакытлыча башкаручы укучыларның әти-әниләре һәм укытучыларының зур ролен дә билгеләп үте.


"Безнең киләчәгебез - интеллектуаль Татарстанда дип уйлыйм. Кеше потенциалы бик зур булган Татарстанда. Бүгенге көндә теләсә нинди бурычны хәл итү өчен белемле, дөрес эш итә белә торган лидерлар кирәк. Безнең алдыбызда андыйларны мәктәп эскәмиясеннән үк табу, ярдәм итү, аларның сәләтләрен ачу бурычы тора", - диде ул.


Татарстан лидеры киләчәктә республика укучыларының икенче урын өчен көрәшә алачагына өмет белдерде. "Биредә җыелган укучылар - ул безнең киләчәгебез, Татарстан киләчәге, яңа Россиянең киләчәге. Без сезгә таяначакбыз", - дип йомгаклады сүзен Р.Миңнеханов.


Рөстәм Миңнеханов олимпиадаларның абсолют җиңүчеләренә һәм аларның укытучыларына рәхмәт хатлары һәм акчалата сертификатлар тапшырды. Энгель Фәттахов үз чыгышында билгеләп узганча, республика җитәкчеләре ярдәме белән Татарстанда сәләтле балалар белән эшләү өчен күп нәрсә башкарыла. Ул 2014 елда оештырылган республика олимпиадалар үзәген мисал итеп китерде, анда күп санлы чаралар һәм бәйгеләр үткәрелә.


Министр ассызыклаганча, Татарстанда экология, химия, хокук буенча командалар көчле, әмма математика бераз аксый. "Санкт-Петербург һәм Мәскәү тәҗрибәсен өйрәнү зарур. Һәм безнең система нәтиҗәләрен бирергә тиеш", - диде ул.


Э.Фәттахов уку йортларының директорларына аерым рәхмәт белдерде: "Белем бирүнең сыйфатын директорлар тәэмин итә. Директорлар корпусы яхшы булса, сыйфат та, җиңүчеләр дә, сәләтле балалар да булачак".


Чара "Татарстан Республикасы ел укучысы - 2015" мактаулы исеменә лаек булучыны атау белән тәмамланды. Ул - Казанның 19нчы гимназиясенең 9нчы сыйныфында белем алучы, "Хокук" фәне буенча Бөтенроссия олимпиадасы абсолют җиңүчесе Дамир Мәсагутов.
Рөстәм Миңнеханов: "Безнең киләчәгебез - интеллектуаль Татарстанда дип уйлыйм"